SGP บวกเกือบ 2% รับราคา LPG พุ่ง หนุนผลงานไตรมาส 3 โตต่อเนื่อง
SGP บวกเกือบ 2% รับราคา LPG พุ่ง หนุนผลงานไตรมาส 3 โตต่อเนื่อง โบรกฯแนะซื้อ วางเป้า 13.10 บ. ลุ้นร่วมประมูลโครงการจัดส่งก๊าซ LNG เพื่อผลิตไฟฟ้าของกฟผ. ล่าสุด ณ เวลา 10.42 น. อยู่ที่ 12.60 บาท บวก 0.20 บาท หรือ 1.61% สูงสุดที่ 12.70 บาท ต่ำสุดที่ 12.40 บาท ด้วยมูลค่าซื้อขาย 298.47 ล้านบาท
11 ก.ย. 2561

ผู้สื่อข่าวรายงานว่า ราคาหุ้น บริษัท สยามแก๊ส แอนด์ ปิโตรเคมีคัลส์ จำกัด (มหาชน) หรือ SGP ล่าสุด ณ เวลา 10.42 น. อยู่ที่ 12.60 บาท บวก 0.20 บาท หรือ 1.61% สูงสุดที่ 12.70 บาท ต่ำสุดที่ 12.40 บาท ด้วยมูลค่าซื้อขาย 298.47 ล้านบาท

ด้าน บล.เคจีไอ (ประเทศไทย) ระบุในบทวิเคราะห์ แนะนำ “เก็งกำไร” หุ้น SGP ให้ราคาพื้นฐานที่ 13.10 บาทต่อหุ้น โดยมองราคาก๊าซปิโตรเลียมเหลว (LPG) ประกาศเดือน ก.ย.61 อยู่ที่ 600 ดอลลาร์สหรัฐฯ/ตัน เพิ่มขึ้นจากเดือนมิ.ย.61 ที่อยู่ระดับ 560 ดอลลาร์สหรัฐฯ/ตัน และสัญญาส่งมอบเดือน ต.ค.61 ล่าสุดอยู่ที่ 637.8 ดอลลาร์สหรัฐฯ/ตัน ทำให้คาดแนวโน้มผลการดำเนินงานไตรมาส 3/61 เป็นบวกต่อเนื่องและพีคในไตรมาส 4/61
นอกจากนี้ยังมีประเด็นข่าวที่การไฟฟ้าฝ่ายผลิตแห่งประเทศไทย (กฟผ.) เปิดให้ผู้ผลิต-ผู้ค้าก๊าซธรรมชาติเหลว (LNG) ยื่นความสนใจเข้าร่วมประมูลการจัดส่งก๊าซ LNG เพื่อผลิตไฟฟ้านั้น คาดว่า SGP จะเข้าร่วมประมูล หลังก่อนหน้านี้ได้เซ็น เอ็มโอยูกับ บริษัท กฟผ.อินเตอร์เนชั่นแนล จำกัด (EGATi) ซึ่งเป็นบริษัทลูกของ กฟผ.ในการศึกษาความเป็นไปได้ในการเป็นผู้จัดหาและจัดส่ง LNG ให้แก่โรงไฟฟ้าในประเทศไทย
สำหรับทางเทคนิค ประเมินแนวรับ 12.0 บาท / แนวต้าน 12.6 บาท หากผ่านได้ประเมินลุ้นปิด gap ราคาที่  13.6 บาท (Trailing stop ล็อคกำไร 11.8 บาท)